2.1 ปัจจัยความเสี่ยง

จากลักษณะของการประกอบธุรกิจหลักทรัพย์ด้านต่างๆ ของบริษัท
ปัจจัยความเสี่ยงที่อาจเกิดขึ้นและมีผลกระทบต่อการดำเนินงานในอนาคตของบริษัท มีดังนี้

1.  ความเสี่ยงด้านการเป็นนายหน้าซื้อขายหลักทรัพย์

ก) ความเสี่ยงจากการพึ่งพิงรายได้การเป็นนายหน้าซื้อขายหลักทรัพย์
บริษัทมีความเสี่ยงด้านรายได้ค่าธรรมเนียมอันเป็นรายได้หลักของบริษัทคิดเป็นร้อยละ 54.87
ของรายได้รวมในปี 2551 ซึ่งอาจลดลงได้ด้วยปัจจัยต่างๆ เช่น
การเปลี่ยนแปลงของอัตราดอกเบี้ยและอัตราแลกเปลี่ยนเงินตราต่างประเทศ
เสถียรภาพทางการเมืองและมาตรการต่าง ๆ จากหน่วยงานของรัฐบาล
และของหน่วยงานที่เกี่ยวข้องกับตลาดหลักทรัพย์
โดยที่รายได้ค่าธรรมเนียมจะขึ้นอยู่กับมูลค่าการซื้อขายหลักทรัพย์ของลูกค้าเป็นสำคัญ
จึงทำให้มีโอกาสที่จะเกิดความผันผวนสำหรับรายได้ในส่วนนี้ได้
บริษัทได้มีนโยบายรองรับความเสี่ยงข้างต้น
โดยการวางแผนขยายธุรกิจด้านอื่นเพื่อให้รายได้ของบริษัทไม่พึ่งพิงกับรายได้ค่าธรรมเนียมด้านนี้เพียงอย่างเดียว
ได้แก่ งานด้านวาณิชธนกิจ การเป็นที่ปรึกษาทางการเงิน การจัดจำหน่ายหลักทรัพย์
ตลอดจนการเป็นนายหน้าซื้อขายตราสารหนี้ การลงทุนในตราสารหนี้
การเป็นตัวแทนซื้อขายหน่วยลงทุน ตลอดจนการเป็นตัวแทนซื้อขายสัญญาซื้อขายล่วงหน้า
รวมทั้งธุรกรรมหลักทรัพย์อื่น ๆ
ซึ่งทำให้บริษัทสามารถหารายได้อย่างต่อเนื่องและลดความเสี่ยงได้มากขึ้น
และเปิดโอกาสให้บริษัทขยายการดำเนินธุรกิจไปยังธุรกิจต่อเนื่องในอนาคตได้
และรองรับความเสี่ยงในอนาคต จากการเปิดเสรีธุรกิจหลักทรัพย์ไว้ด้วย

ข) ความเสี่ยงด้านสำนักบริการด้านหลักทรัพย์ ปลายปี 2551 บริษัทฯ ได้ทำการเปิดสาขาเพิ่มอีก 1
สาขา ทำให้ปัจจุบันบริษัทมีทั้งหมด 4 สาขา ได้แก่ สาขารังสิต สาขานครปฐม สาขานครสวรรค์
และสาขาถนนวิทยุซึ่งทั้ง 4 สาขา มีสัดส่วนรายได้คิดเป็นร้อยละ 16.72
ของมูลค่าการซื้อขายหลักทรัพย์ทั้งหมด
ซึ่งในส่วนของสาขานั้นบริษัทเน้นการเพิ่มจำนวนลูกค้ารายย่อยเพื่อกระจายฐานลูกค้าให้กว้างขึ้น
พร้อมทั้งพยายามรักษาฐานลูกค้าให้อยู่ในระดับคงที่ต่อไป

ค) ความเสี่ยงจากการพึ่งพิงลูกค้ารายใหญ่ ในปี 2551
บริษัทมีสัดส่วนมูลค่าการซื้อขายหลักทรัพย์ของกลุ่มลูกค้ารายใหญ่ 10 อันดับแรก คิดเป็นสัดส่วนร้อยละ
23.02 ของลูกค้าซื้อขายหลักทรัพย์รวมของบริษัทฯ
หากบริษัทต้องสูญเสียลูกค้ารายใหญ่ดังกล่าวไปจะกระทบรายได้ค่าธรรมเนียมการซื้อขายหลักทรัพย์
อย่างไรก็ตามบริษัทตระหนักถึงความเสี่ยงในการพึ่งพิงมูลค่าการซื้อขายหลักทรัพย์จากลูกค้ารายใหญ่
บริษัทจึงเน้นการเพิ่มจำนวนลูกค้ารายย่อยเพื่อกระจายฐานลูกค้าให้กว้างขึ้น
พร้อมทั้งพยายามรักษาฐานลูกค้ารายใหญ่ให้อยู่ในระดับคงที่ต่อไป

ง)
ความเสี่ยงจากการผิดนัดชำระเงินค่าซื้อหลักทรัพย์ตามคำสั่งของลูกค้าและความเสี่ยงอันเกิดจากหนี้สูญ

ณ วันที่ 31 ธันวาคม 2551 บริษัทฯ มีลูกหนี้ธุรกิจหลักทรัพย์รวม 546.70 ล้านบาท
ประกอบด้วยลูกหนี้ซื้อหลักทรัพย์ด้วยเงินสด 62.28 ล้านบาท เงินให้กู้ยืมเพื่อซื้อหลักทรัพย์ 538.28
ล้านบาท และลูกหนี้อื่น 41.32 ล้านบาท โดยบริษัทฯ มีดอกเบี้ยค้างรับรวม 0.04 ล้านบาท ทั้งนี้
บริษัทฯ ได้จำแนกลูกหนี้ธุรกิจหลักทรัพย์และดอกเบี้ยค้างรับดังกล่าวเป็นลูกหนี้ด้อยคุณภาพจำนวน
130.50 ล้านบาท คิดเป็นร้อยละ 20.23 ของลูกหนี้ธุรกิจหลักทรัพย์และดอกเบี้ยค้างรับรวม
สำหรับหนี้ด้อยคุณภาพจำนวน 130.50 ล้านบาท ดังกล่าวข้างต้นเป็นลูกหนี้จัดชั้นหนี้สงสัยจะสูญ
98.93 ล้านบาท ซึ่งบริษัทมีการตั้งสำรองเผื่อหนี้สงสัยจะสูญร้อยละ 100 สำหรับหนี้สงสัยจะสูญ

อย่างไรก็ตามบริษัทฯ
มีนโยบายที่จะลดความเสี่ยงอันเกิดจากการผิดนัดชำระเงินค่าซื้อหลักทรัพย์และความเสี่ยงอันเกิดจากหนี้สูญ
โดยให้ความสำคัญต่อการพิจารณาคัดเลือกลูกค้าเพื่อให้ได้ลูกค้าที่มีคุณภาพ
และกำหนดวงเงินซื้อขายหลักทรัพย์ให้เหมาะสมตามหลักประกันหรือฐานะการเงินของลูกค้า
รวมทั้งมีการทบทวนสถานะของลูกหนี้และควบคุมการใช้วงเงินอย่างใกล้ชิด

2.  ความเสี่ยงในเรื่อง การให้กู้ยืมเงินเพื่อซื้อหลักทรัพย์

ปัจจุบัน บริษัทได้ให้บริการกับลูกค้าในการให้กู้ยืมเงินเพื่อซื้อหลักทรัพย์ผ่านระบบ Credit Balance
โดยมีมูลค่าการซื้อขายหลักทรัพย์ในบัญชี Credit Balance จำนวน 13,131.64 ล้านบาท
คิดเป็นร้อยละ 21.99 ของมูลค่าการซื้อขายรวมของบริษัท ทั้งนี้บริษัท มีเงินให้กู้ยืมแก่ลูกค้าจำนวน
179 ราย เป็นวงเงินทั้งหมด 5,153.10 ล้านบาท เงินให้กู้ยืม 538.28 ล้านบาท
โดยแหล่งที่มาของเงินทุนของบริษัทฯ เป็นส่วนของผู้ถือหุ้นจำนวน 468.27 ล้านบาท
และเงินกู้ยืมจำนวน 70.00 ล้านบาท
การบริหารความเสี่ยงด้านนี้อยู่ภายใต้การดูแลของคณะกรรมการบริหารความเสี่ยง
ที่มีหน้าที่รับผิดชอบในการทบทวนและกำหนดหลักเกณฑ์การให้วงเงิน การประเมินหลักประกัน
การกำหนดรายชื่อหลักทรัพย์ เป็นต้น
ซึ่งจะคำนึงถึงความเสี่ยงที่จะเกิดขึ้นและการป้องกันความเสี่ยงไว้ด้วย

3.  ความเสี่ยงในธุรกรรมการค้าตราสารหนี้

บริษัทได้มีการดำเนินธุรกรรมการค้าตราสารหนี้ ทั้งตั๋วเงิน และหุ้นกู้
โดยธุรกรรมดังกล่าวสามารถสร้างรายได้เป็นสัดส่วนร้อยละ 12.45 ของรายได้ทั้งหมด
ทั้งนี้ความเสี่ยงที่เกิดจากธุรกรรมนี้คือความเสี่ยงด้าน Credit Risk ของผู้ออกตั๋วเงิน หรือหุ้นกู้
บริษัทมีการป้องกันความเสี่ยงโดยมีการวิเคราะห์ประเมินผู้ออกตั๋วเงิน หรือหุ้นกู้
ในเรื่องความสามารถชำระหนี้ การพิจารณา Rating ของหุ้นกู้
ในส่วนของตั๋วเงินบริษัทมีการกำหนดวงเงินการรับซื้อลดตั๋วเงินของลูกค้าแต่ละราย
และวงเงินอาวัลตั๋วเงินของแต่ละธนาคาร รวมทั้งมีระบบงานที่ตรวจสอบความถูกต้องของการอาวัล

4.  ความเสี่ยงด้านธุรกิจตัวแทนซื้อขายสัญญาซื้อขายล่วงหน้า

บริษัทได้รับใบอนุญาตจาก สำนักงาน ก.ล.ต. ให้ประกอบธุรกิจซื้อขายสัญญาซื้อขายล่วงหน้า
ประเภทตัวแทนซื้อขายสัญญาซื้อขายล่วงหน้า (Derivatives Agent)
ซึ่งบริษัทได้ผ่านการคัดเลือกให้เป็นสมาชิกของบริษัท ตลาดอนุพันธ์ (ประเทศไทย) จำกัด (มหาชน)
(Thailand Futures Exchange : TFEX)
และได้ผ่านการคัดเลือกให้เป็นสมาชิกของบริษัทสำนักหักบัญชี (ประเทศไทย) จำกัด (Thailand
Clearing House : TCH)
เพื่อประกอบธุรกรรมการเป็นตัวแทนซื้อขายสัญญาซื้อขายล่วงหน้าผ่านตลาดอนุพันธ์
ซึ่งได้เริ่มเปิดดำเนินการตั้งแต่วันที่ 22 กันยายน 2551 เป็นต้นมา
ซึ่งทำให้บริษัทมีรายได้จากการประกอบธุรกรรมการเป็นตัวแทนซื้อขายสัญญาซื้อขายล่วงหน้าผ่านตลาดอนุพันธ์เพิ่มอีกทางหนึ่ง

บริษัทมีนโยบายที่จะบริหารความเสี่ยงจากการซื้อขายอนุพันธ์ของลูกค้า
โดยบริษัทได้กำหนดขั้นตอนการบริหารความเสี่ยงที่รัดกุมในการซื้อขายสัญญาซื้อขายล่วงหน้า
ตั้งแต่การเปิดบัญชีของลูกค้าตลอดจนการติดตามการซื้อขายของลูกค้าเป็นระยะอย่างต่อเนื่อง

5.  ความเสี่ยงด้านปฏิบัติการ

ความเสี่ยงด้านปฏิบัติการ เป็นความเสี่ยงที่เกิดขึ้นได้จากกระบวนการปฏิบัติงานภายใน บุคลากร
ระบบเทคโนโลยีและสารสนเทศ หรือเหตุการณ์ภายนอก
ซึ่งส่งผลกระทบต่อรายได้และเงินกองทุนของบริษัทฯ รวมทั้งชื่อเสียงและความน่าเชื่อถือของบริษัทฯ

บริษัทฯ
ได้กำหนดมาตรการในการจัดให้มีระบบการควบคุมภายในที่ดีพร้อมทั้งจัดให้มีการปรับปรุงขั้นตอนการทำงานภายในให้คล่องตัว
และสอดรับกับรูปแบบของการให้บริการทางการเงินเพื่อความมีประสิทธิภาพยิ่งขึ้น
และเพื่อให้สามารถควบคุมความเสี่ยงให้อยู่ในระดับที่บริษัทฯ ยอมรับได้

6.  ความเสี่ยงในการลงทุนในบริษัทย่อย

จากการที่บริษัทมีเป้าหมายในการขยายธุรกิจร่วมกับพันธมิตรในด้านการให้บริการกองทุนส่วนบุคคล
โดยจัดตั้งเป็นบริษัทย่อยขึ้น บริษัทถือหุ้น 51% ของทุนจดทะเบียนทั้งหมด 40 ล้านบาท
บริษัทได้มีการเตรียมการในเรื่องการตลาด, การเงิน, การบริหารความเสี่ยง
ตลอดจนความพร้อมด้านระบบงาน และบุคลากรไว้สำหรับการดำเนินธุรกิจนี้แล้ว

7.  ความเสี่ยงจากการควบคุมและมีอิทธิพลในการบริหารงานโดยผู้ถือหุ้นรายใหญ่

ณ วันที่ 31 ธันวาคม 2551 บริษัท เอ.พี.เอฟ. โฮลดิ้งส์ จำกัด เป็นผู้ถือหุ้นรายใหญ่ในบริษัท
โดยมีการถือหุ้นคิดเป็นร้อยละ 78.59 ของจำนวนหุ้นสามัญที่จำหน่ายได้แล้วของบริษัท
ซึ่งการที่บริษัทถือหุ้นมากกว่าร้อยละ 75
ทำให้ผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้ทั้งหมดไม่ว่าจะเป็นเรื่องการแต่งตั้งกรรมการ
หรือการขอมติให้เรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น ดังนั้น
ผู้ถือหุ้นรายอื่นของบริษัทจึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุลในเรื่องที่ผู้ถือหุ้นรายใหญ่เสนอให้ที่ประชุมผู้ถือหุ้นพิจารณา
อย่างไรก็ตามบริษัทมีกรรมการที่เป็นตัวแทนของผู้ถือหุ้นใหญ่จำนวน 2 ท่าน
กรรมการที่เป็นผู้บริหารของบริษัท 3 ท่าน และ มีกรรมการอิสระ 4 ท่าน
ซึ่งดำรงตำแหน่งกรรมการตรวจสอบทั้ง 4 ท่าน จากกรรมการบริษัททั้งหมดจำนวน 9 ท่าน
ทำหน้าที่ควบคุมดูแลตรวจสอบ
รวมทั้งให้คำแนะนำในการดำเนินงานของบริษัทฯให้มีความโปร่งใสและถูกต้อง